32005R0931
L 162/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 931/2005 НА КОМИСИЯТА
от 6 юни 2005 година
за изменение на приложения I, II, III Б и VI към Регламент (ЕО) № 517/94 на Съвета относно общите правила за вноса на текстилни продукти от някои трети страни, необхванати от двустранни спогодби, протоколи или от други разпоредби, нито от други конкретни правила на Общността за внос
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 517/94 на Съвета от 7 март 1994 г. относно общите правила за вноса на текстилни продукти от някои трети страни, необхванати от двустранни спогодби, протоколи или от други разпоредби, нито от други конкретни правила на Общността за внос (1) и по-специално член 28 от него,
като има предвид, че:
(1)
В резултат от приемането на Регламент (ЕИО) № 1810/2004 на Съвета от 7 септември 2004 година за изменение на Приложение I към Регламент ЕИО 2658/87 на Съвета за тарифата и статистическата номенклатура и Общата митническа тарифа (2), е необходимо в Приложение I към Регламент (ЕО) № 517/94 на Съвета също да се внесат съответните изменения.
(2)
След сключването на спогодба между Европейската общност и Република Сърбия относно търговия с текстилни продукти Република Сърбия се обхваща от Регламент (ЕИО) № 3030/93 на Съвета от 12 октомври 1993 г. относно общите правила за вноса на текстилни продукти от трети страни (3). Във връзка с това от приложения I, II, III Б и VI към Регламент (ЕО) № 517/94 на Съвета следва да се премахнат препращанията към посочената република. И обратно Република Черна гора и Косово както са дефинирани с Резолюция на Съвета за сигурност към Организацията на обединените нации 1244 от 10 юни 1999 г., представляващи отделни митнически територии, и съответно следва да се упоменават самостоятелно в приложения I, II, III Б и VI към същия регламент. За тази цел за Република Черна гора и за Косово бяха определени нови равнища на квотите при използване на най-целесъобразния критерий в такива случаи, а именно населението им.
(3)
Във връзка с това в Регламент (ЕО) № 517/94 следва да се внесат съответните изменения. За да се постигне яснота, това следва да доведе до пълна замяна на приложения I, II, III Б и VI.
(4)
Мерките, предвидени в настоящия регламент, са в съответствие със становището на Комитета по текстил съгласно член 25 от Регламент (ЕО) № 517/94,
ПРИЕ НАСТОЯЩИЯ РЕГЛАМЕНТ:
Член 1
Приложения I, II, III Б и VI към Регламент (ЕО) № 517/94 се заменят съгласно приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 юли 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 юни 2005 година.